*Tämä artikkeli käsittelee elokuvateatteriyritystä. Bio Rex on myös Amos Rex -taidemuseon yhteydessä toimiva itsenäinen elokuvateatteri.*

Bio Rex Kajaani.
**Bio Rex Cinemas Oy** on ruotsalaisen elokuvateatteriketjun Svenska Bion omistama suomalainen elokuvateatteriketju, jolla on elokuvateatterit Porvoossa, Hyvinkäällä, Hämeenlinnassa, Vaasassa, Seinäjoella, Pietarsaaressa, Kajaanissa, Torniossa, Rovaniemellä, Riihimäellä ja Helsingissä. Svenska Bio osti BioRex-ketjun helmikuussa 2014.

Historia
--------

Elokuvateatteriketju aloitti toimintansa Kajaanista, johon ketjun ensimmäinen teatteri, BioRex Kajaani avattiin 2004. Seuraavana ketjuun liittyivät vuonna 2007 avattu BioRex Verkatehdas Hämeenlinnassa, sekä vuonna 2012 avattu BioRex Porvoo. Ketju omisti myös kauppakeskus Selloon avatun BioRex Sellon, mutta myi teatterin yrityskauppojen myötä Finnkinolle tammikuussa 2014.

Vuodesta 2014 lähtien ketju on kasvanut voimakkaasti sekä rakentamiensa uusien elokuvateattereiden että yritysostojen kautta ketjuun liitettyjen teattereiden seurauksena; BioRex avasi syksyllä 2014 remontoidun teatterin Rovaniemelle, kesällä 2016 uuden elokuvateatterin Tornioon, jouluna 2016 uudistetun teatterin Vaasaan sekä loppuvuonna 2017 täysin uuden teatterin Hyvinkäälle sekä remontoidun teatterin Riihimäelle. Ketjuun liittyivät myös elokuvateatterit Pietarsaaressa sekä Seinäjoella. Elokuussa 2021 Bio Rex avasi teatterin Helsingin Pasilassa.

Viimeisin Rexin elokuvateatteri avattiin Helsingin ydinkeskustaan entiseen Turun kasarmin talousrakennukseen, joka on aiemmin toiminut myös linja-autoasemana. *Kulttuurikasarmi*-nimellä lanseerattuun rakennukseen tulee Rexin kolmesalinen elokuvateatteri.

Elokuvateatterit
----------------

### BioRex Kajaani

Kajaanin BioRex avattiin yleisölle 2. syyskuuta 2004. Modernin rakennuksen suunnittelusta vastasi kajaanilainen arkkitehtitoimisto Sillman, arkkitehtinaan Heikki Lamusuo. Kajaanin teatterissa on kolme erikokoista salia, joissa on yhteensä lähes 500 paikkaa. Kajaanin Rex oli Suomen toinen digitaalisia kolmiulotteisia elokuvia esittävä elokuvateatteri.

### BioRex Redi, Helsinki

Bio Rex avasi viiden salin teatterin Kalasataman Redi-kauppakeskukseen 10. kesäkuuta 2022 aiemmin virolaisen Cinamon-ketjun käytössä olleessa tilassa.

### BioRex Tripla, Helsinki

BioRex kauppakeskus Triplassa avattiin elokuussa 2021.
6. elokuuta 2021 Bio Rex avasi kuuden salin teatterin Pasilan kauppakeskus Triplaan. Yritys otti käyttöön virolaisen Cinamon-ketjun vuosina 2019–2021 käytössä olleet tilat kauppakeskuksen viidennessä kerroksessa. Kesän aikana teatterissa uudistettiin sekä elokuvateatterisalit että aulatilat.

### BioRex Verkatehdas, Hämeenlinna

Kulttuuri- ja kongressikeskus Verkatehtaan yhteyteen rakennettu elokuvateatteri avattiin 31. heinäkuuta 2007. Se oli yksi Suomen ensimmäisiä digitaalisia kolmiulotteisia elokuvia esittänyt elokuvateatteri sekä Suomen ensimmäinen digitaalisia elokuvia esittänyt BioRex -elokuvateatteri. Nelisalisena teatteri operoi aina kesäkuuhun 2018 saakka, jolloin muutostöiden päätyttyä elokuvateatteri avattiin yleisölle entistä modernimpana ja yhden salin laajempana kokonaisuutena. Massiivisen muutoksen koki elokuvateatterin aulan lisäksi ykkössali, joka muutettiin BioRex -ketjun premiumsalikonseptin mukaiseksi PRIME -saliksi. PRIME -salissa jokaisen katsojan penkki on normaalia leveämpi, valkokangas entistä suurempi sekä kaareva, äänien toistuessa Dolby Atmoksen kautta. BioRex oli Suomen toinen elokuvateatteriketju, joka esitteli Atmos -äänentoiston elokuvateatterissaan. Elokuvateatteri uusittiin vuosina 2017–2018.

### BioRex Sveitsi, Hyvinkää

BioRex Sveitsi valmistui vuonna 2017 Matkailukeskus Sveitsiin Hotel Sveitsin tiloihin, Hyvinkäälle. Poiketen aiemmasta, nimettiin elokuvateatteri Sveitsin kiinteistökompleksin/Sveitsin maastoalueen eikä sijaintikaupungin mukaan. Tällä haluttiin lisätä elokuvateatterin tunnettavuutta yhtenä Sveitsin vapaa-ajan palveluntarjoajana sekä toisaalta korostaa elokuvateatterin sijaintia kaupungissa. Elokuvateatterissa on viisi elokuvasalia sekä lippu- ja herkkumyymälä. Asiakaspaikkoja on yhteensä 401, sisältäen pyötuolipaikat, joita jokaisessa salissa on vähintään yksi. Aulassa on myös hissi varmistamassa esteettömän pääsyn toiseen kerrokseen, josta löytyy osa teatterin saleista. Elokuvateatterin erikoisuus ovat ykkös- ja kakkossalin normaalia 20cm leveämmät PLUS-paikat, jotka on sijoitettu salin keskelle, optimaaliselle katseluetäisyydelle valkokankaasta. Elokuvateatterin toinen erikoisuus on teatterin REX-sali, johon asiakkaat voivat halutessaan ostaa mukaan ruoka-annoksia. REX-salin kaikki penkit ovat myös PLUS-paikkoja, jonka lisäksi jokaisella katsojalla on käytössään oma sivupöytä sekä pistoke.

### BioRex Porvoo

BioRex Porvoo sijaitsee Porvoonjoen länsirannalla. Elokuvateatteri avattiin Kulttuuri- ja kongressikeskus Taidetehtaan tiloihin vuonna 2012. Elokuvateatterissa on yhteensä neljä elokuvateatterisalia, joissa on yhteensä 546 asiakaspaikkaa. BioRex Porvoon erikoisuuksia ovat Dolby Atmoksella varusteltu PRIME-sali sekä REX–sali, jonka leveät istuimet ovat säädettävissä rennompaan istuma-asentoon.

### Bio Rex Pietarsaari

Bio Rex Pietarsaari sijaitsee Pietarsaaren keskustassa. KinoCity oli alun perin osa Kino City Ab:ta, mutta siirtyi 16. joulukuuta 2014 osaksi BioRex Cinemasia. Kesällä 2019 teatteri uudistui, ja samalla nimi vaihtui Bio Rex Pietarsaareksi. Päivityksen yhteydessä teatteri sai uuden modernin myymälän, aulatilat sekä salit. Elokuvateatteri käsittää kaksi elokuvateatterisalia, joista löytyy yhteensä 344 asiakaspaikkaa.

### BioRex Seinäjoki

Seinäjoen uusi Bio Rex avattiin joulukuussa 2021.
Bio Rex saapui Seinäjoelle 2016, kun se osti kolmisalisen Bio Marilyn -elokuvateatterin Seinäjoen keskustasta. Huhtikuussa 2018 BioRex ilmoitti rakentavansa Seinäjoelle kokonaan uuden modernin elokuvateatterin. Elokuvateatteri avattiin joulukuussa 2021. Elokuvateatterin kuudessa salissa on 407 paikkaa.

### BioRex Riihimäki

BioRex Riihimäki avattiin 15. joulukuuta 2017 vanhan elokuvateatteri Gildan tiloihin Riihimäen keskustaan. Mittavan remontin myötä teatterin kaikkien sisäpintojen lisäksi uusittiin myös penkit sekä elokuvateatterin tekniikka. Remontin yhteydessä uusittiin sekä salin 1. että 2. valkokankaat ja äänitekniikka, sekä kaikki penkit. Myös kaikki pinnat uudistettiin noudattamaan BioRex -elokuvateattereille ominaista tyyliä. Teatterissa on kaksi salia, joissa on yhteensä 156 asiakaspaikkaa.

### BioRex Rovaniemi

Nykyinen BioRex Rovaniemi oli alun perin osa Finnkino -elokuvateatteriketjua Maxim-niminen elokuvateatteri. Vuodenvaihteessa 2013–2014 Sampokeskuksessa sijainnut Maxim siirtyi osaksi BioRex Cinemasia. Kaupan yhteydessä Kauppakeskus Sellossa sijainnut BioRexin elokuvateatteri siirtyi Finnkinolle. Viisi salia sekä uuden lippu- ja herkkumyymälän käsittävä moderni elokuvateatteri on uusittu täysin vuoden 2015 aikana, jonka seurauksena elokuvateatterin nimi muuttui Maximista *BioRex Rovaniemeksi*. Elokuvateatteriin on asenettu Dolby 7.1. Surround Sound äänentoisto, Dolby 3D -tekniikka sekä HFR-tekniikka. 346-paikkaisen elokuvateatterin erikoisuuksiin kuuluvat mm. 1-salin normaalia leveämmät PLUS-paikat, jotka on sijoitettu salin keskelle, optimaaliselle katseluetäisyydelle valkokankaasta sekä REX-sali, jossa jokaista katsojaa hemmotellaan omalla jalkarahilla.

### BioRex Tornio

BioRex Tornio avattiin kesällä 2016 Rajalla – På Gränsen -ostoskeskukseen. Elokuvateatteri BioRex Tornio sijaitsee Rajalla På Gränsen -ostoskeskuksessa, aivan Suomen ja Ruotsin rajalla. Elokuvateatterissa on neljä salia sekä avara lippu- ja herkkumyymälä. Elokuvateatterin erikoisuus ovat salien keskiosiin sijoitetut, normaalia leveämmät PLUS-paikat sekä 25 -paikkainen REX -sali, jossa penkit ovat normaalia huomattavasti leveämmät ja jokaisella katsojalla on käytössään oma sivupöytä. Elokuvateatteria laajennettiin vuonna 2018.

### BioRex Vaasa

BioRex Vaasa -elokuvateatteri oli alun perin nimeltään Gloria ja osa Kino City Ab:ta. Elokuvateatteri siirtyi BioRex Cinemasin operoitavaksi 14. marraskuuta 2014 ja remontoitiin täysin vuoden 2016 aikana. Elokuvateatteri BioRex Vaasa sijaitsee Vaasan keskustassa, Hovioikeudenpuistikon sekä Pitkänkadun kulmassa. Elokuvateatterissa on kuusi (6) elokuvasalia, Dolby 7.1 -äänentoisto sekä XPand 3D -tekniikka.

Katso myös
----------

* Luettelo Suomen elokuvateattereista

Lähteet
-------

* Virallinen sivusto
* MRP Matila Röhr Productions Oy
* BioRex Cinemas / Viestintä ja markkinointi

### Viitteet

1. ↑  BioRex Cinemas Oy *Finder*. Viitattu 13.2.2021.
2. ↑  Oittinen, Katja: Bio Rex -elokuvateatterit on myyty Svenska Biolle *Yle Uutiset*.  4.2.2014. Viitattu 21.2.2018.
3. ↑  Huhtala, Jussi: Elokuvateatteriketju Cinamon lähtee Triplasta – Tilalle BioRex *Episodi*.  7.6.2021. Viitattu 4.7.2021.
4. ↑  ETUSIVU *Kulttuurikasarmi.fi*. Viitattu 26.6.2022.
5. ↑  BioRex mukana uudessa Kulttuurikasarmissa! *BioRex Cinemas*.  19.8.2021. Viitattu 26.6.2022.
6. ↑  Uusi BIOREX KULTTUURIKASARMI on avattu! *www.biorex.fi*.  6.11.2023. BioRex Cinemas. Viitattu 3.3.2024.
7. ↑  BioRex Kajaani - Partanen & Lamusuo Oy *Partanen & Lamusuo Oy*. Viitattu 19.5.2022.
8. ↑  Kivinen, Lasse: Redin elokuvateatteri ehti olla vailla yrittäjää vain pari päivää, ja joku toi hautakynttilänkin – Nyt tiloihin tulee uusi teatteri *Helsingin Sanomat*.  4.2.2022. Viitattu 5.2.2022.
9. ↑  Huhtala, Jussi: Kauppakeskus Redin elokuvateatteri saa uuden toimijan – luvassa myös alkoholitarjoilua *Episodi*.  4.2.2022. Viitattu 5.2.2022.
10. ↑  Are You Redi? BioRex Redi avataan kauppakeskus Rediin 10.6.! *BioRex*.  1 6.2022. Viitattu 12.6.2022.
11. ↑  BioRex Tripla *Bio Rex*. Viitattu 4.8.2021.
12. ↑  Perttu, Jukka: Cinamon vetäytyy Triplasta, Bio Rex avaa kuusi uutta salia – "Korona vaati uhrinsa", sanoo Cinamonin maajohtaja *Helsingin Sanomat*.  7.6.2020. Viitattu 4.7.2021.
13. ↑  Cinamon lopettaa Triplassa – Samalla toinen Finnkinon kilpailija avaa ensimmäisen elokuvateatterinsa Helsinkiin *Muropaketti*.  7.6.2020. Viitattu 4.7.2021.
14. ↑  Filmikamari | Ensimmäiset digitaaliset kolmiulotteiset elokuvaesitykset alkavat Hämeenlinnan Bio Rexissä *www.filmikamari.fi*. Viitattu 19.5.2022.
15. ↑  Filmikamari | Hyvinkään BioRex Sveitsi avaa ovensa – luvassa viiden tähden elokuvaelämyksiä *www.filmikamari.fi*. Viitattu 19.5.2022.
16. ↑  Filmikamari | Uusi Bio Rex elokuvakeskus Porvoon Taidetehtaalla mullisti yleisömäärät ja avasi ennätystahdissa *www.filmikamari.fi*. Viitattu 19.5.2022.
17. ↑  Bio Rex Porvoo *Bio Rex*. Viitattu 15.9.2017.
18. ↑  Björkbacka, Hannu: Pietarsaaren KinoCitystä tuli BioRex *Keskipohjanmaa*.  25.6.2021. Viitattu 9.1.2021.
19. ↑  Bio Marilyn siirtyy uudelle omistajalle *Seinäjoen Sanomat*.  10.3.2016. Viitattu 5.5.2022.
20. ↑  Filmikamari | BioRex rakentaa Seinäjoelle seitsensalisen elokuvateatterin *www.filmikamari.fi*. Viitattu 5.5.2022.
21. ↑  Seinäjoen uuden elokuvateatterin rakentaminen alkoi yhtä aikaa pandemian kanssa – "Hirvitti", sanoo yrittäjä nyt, kun teatteri on avattu *Yle Uutiset*.  10.12.2021. Viitattu 5.5.2022.
22. ↑  BioRex Seinäjoki *BioRex Cinemas*. Viitattu 5.5.2022.
23. ↑  Filmikamari | Riihimäen elokuvateatteri saa uuden operaattorin – Bio Rex on solminut vuokrasopimuksen Gildan tiloista *www.filmikamari.fi*. Viitattu 19.5.2022.
24. ↑  Filmikamari | Finnkinon ja Bio Rex Cinemasin elokuvateattereissa omistajamuutoksia *www.filmikamari.fi*. Viitattu 12.5.2022.
25. ↑  Filmikamari | Bio Rex laajentaa toimintaansa – Tornioon rakennetaan uusi elokuvateatteri *www.filmikamari.fi*. Viitattu 19.5.2022.
26. ↑  Filmikamari | BioRex Torniossa voi pian nauttia leffoista myös 25-paikkaisessa REX-salissa *www.filmikamari.fi*. Viitattu 19.5.2022.
27. ↑  Filmikamari | Vaasalainen elokuvateatteri Gloria osaksi Bio Rex Cinemasia *www.filmikamari.fi*. Viitattu 19.5.2022.